Slovenska kronika, 11.1.2010


Naslov: Odprli most in obvoznico

Napoved za voditelja:

V Kostanjevici na Krki so že davnega leta 1929 prvič predstavili idejni načrt za obvoznico, ki bi vodila mimo najmanjšega slovenskega mesta, ki leži na otoku reke Krke in je tudi naravni in urbanistični spomenik. Idejo so začeli uresničevati pred desetimi leti, vendar se je gradnja dejansko začela šele leta 2004. Zdaj sta obvoznica in most v veliko zadovoljstvo krajanov zaključena, saj so jo ta konec tedna tudi uradno predali v uporabo.

T- Iz Kostanjevice na Krki GORAN ROVAN /

X- Snemalec in montažer Jože Grajžl /

Gradnjo obvoznice so zaključili celo pred rokom. V skupni dolžini z dvema krožiščema je dolga skoraj poldrugi kilometer, sam most pa 176 metrov. In koliko je stala?   

T- MOJMIR PUSTOSLEMŠEK /
X- župan občine Kostanjevica na Krki /

Obvoznica je stala nekaj čez 8 mio, od tega je občina Kostanjevica prispevala kot sofinancer 960 tisoč evrov. Do konca lanskega leta, 31.12. smo plačali približno polovico. Kaj pomeni ta obvoznica za Kostanjevico? Zelo veliko. Namreč težki promet bo ločen oziroma ne bo več potekal čez mestno jedro.

Nove pridobitve, ki so jo že dolgo pričakovali, so veseli tudi krajani.

T- FANIKA PAVKOVIČ /
Mi smo presrečni in veseli Kostanjevičani. Prvič zdejle ne bo takega prometa čez samo mesto, obvoznico smo pa tako že tako dolg pričakoval in hvala bogu smo do nje prišli.
So pa krajani začudeni, saj jim prometna signalizacija prepoveduje hojo po obvoznici in mostu.

T- GREGOR FICKO /
X- direktor Direkcije RS za ceste /
To bomo uredili. V vsakem primeru je cesta ustrezna tako za kolesarski kot za peš promet, tako da bomo temu primerno prilagodili vertikalno prometno signalizacijo.

Direkcija za ceste je skupaj s kostanjeviško občino lani obnovila tudi enega od lesenih mostov, letos pa nameravajo obnoviti tudi magistralno cesto skozi naselje Prekopa.

